**Από τη Ρώμη στη Νέα Ρώμη**

1**. Με ποια κριτήρια επέλεξε ο Κωνσταντίνος το Βυζάντιο για να ιδρύσει τη νέα πρωτεύουσα του ρωμαϊκού κράτους;**

Ο Κωνσταντίνος αποφάσισε να ιδρύσει ένα νέο διοικητικό κέντρο στη θέση του αρχαίου Βυζαντίου, πόλης με εξαιρετική σημασία, αφού βρισκόταν στο σταυροδρόμι της Δύσης και της Ανατολής, του Εύξεινου Πόντου και της Μεσογείου. Η απόφαση αυτή οφείλεται στους παρακάτω λόγους :

α) η Ανατολή διέθετε, σε αντίθεση με τη Δύση, ακμαίο πληθυσμό και οικονομία

β) οι Χριστιανοί, στους οποίους στηρίχθηκε ο Κωνσταντίνος, ήταν πολύ περισσότεροι στην Ανατολή, παρά στη Δύση

γ) οι υπάρχουσες πόλεις της Ανατολής υπέφεραν από θρησκευτικές συγκρούσεις

δ) απ’ την περιοχή του Βυζαντίου μπορούσε να αποκρούσει ευκολότερα τις επιδρομές των Γότθων (στο Δούναβη) και των Περσών (στον Ευφράτη).

**2. Πότε έγιναν τα εγκαίνια της νέας πόλης; 330 μ. Χ.**

**3. Τι γνωρίζετε για το Διάταγμα των Μεδιολάνων;**

α) αναγνώριζε στους Χριστιανούς ελευθερία στην άσκηση της λατρείας τους και

β) εξίσωνε τα δικαιώματα των Χριστιανών με αυτά των οπαδών των άλλων θρησκειών του Ρωμαϊκού Κράτους.

**Ο Ιουστινιανός και το έργο του**

**1. Ποια είναι τα σημαντικότερα επιτεύγματα του Ιουστινιανού στον τομέα της εσωτερικής πολιτικής;**

Μαζί με την ικανή σύζυγό του, Θεοδώρα, ο Ιουστινιανός **κατέστειλε την** εξέγερση των δήμων, των Πράσινων και των Βενετών (οπαδοί αθλητικών σωματείων με πολιτική δύναμη) στον Ιππόδρομο της Κωνσταντινούπολης. Η εξέγερση αυτή ονομάστηκε **Στάση του Νίκα (532).** Στη συνέχεια περιόρισε σημαντικά τη δύναμη των δήμων.

      **Προσπάθησε να μειώσει τη δύναμη των μεγάλων γαιοκτημόνων** **και να προστατεύσει τους ελεύθερους αγρότες**, που ήταν πολύ χρήσιμη για το κράτος μιας και πλήρωναν φόρους.

      Ήταν υποστηρικτής του χριστιανισμού και **καταδίωξε τους οπαδούς των αιρέσεων και της αρχαίας θρησκείας.** Γι’ αυτό έκλεισε τη Νεοπλατωνική Ακαδημία (σχετιζόταν με την αρχαία θρησκεία) και προσπάθησε να διαδώσει τον Χριστιανισμό σε λαούς του Καυκάσου και της Ανατολικής Αφρικής.

      Κωδικοποίησε το Ρωμαϊκό Δίκαιο. Εξέδωσε :

1. τον **Ιουστινιάνειο Κώδικα** (οι αυτοκρατορικοί νόμοι πριν τον Ιουστινιανό)
2. τον **Πανδέκτη** (γνώμες Ρωμαίων νομικών)
3. τις **Εισηγήσεις** (βιβλίο για τους νέους φοιτητές της Νομικής)
4. τις **Νεαρές** (νόμοι μετά το 534, οι περισσότεροι στα ελληνικά, γιατί πλέον ο λαός στην ανατολική αυτοκρατορία δεν καταλάβαινε τα λατινικά)

2. **Ποια είναι τα σημαντικότερα επιτεύγματα του Ιουστινιανού στον τομέα της εξωτερικής πολιτικής;**

Έκανε πόλεμους τόσο στην Ανατολή, όσο και στη Δύση θέλοντας να φτιάξει μια μεγάλη αυτοκρατορία.

Στη Δύση :

1)      κατέλαβε το **Βανδαλικό κράτος** στη Β. Αφρική

2)      κατέλαβε δύσκολα το **Οστρογοτθικό Βασίλειο** στην Ιταλία

3)      κατέλαβε κάποιες παράκτιες νοτιοανατολικές περιοχές του **Βησιγοτθικού Βασιλείου** της Ισπανίας

Στην Ανατολή :

Ο κίνδυνος από τους **Πέρσες** ήταν μεγάλος μιας και ο Πέρσης βασιλιάς Χοσρόης Α’ κατέλαβε αρκετές περιοχές. Τελικά υπογράφτηκε συνθήκη ειρήνης με τους Πέρσες.

Στο Βορρά (Δούναβη) :

Έφτιαξε πολλά φρούρια και ξόδεψε πολλά χρήματα για την εξαγορά της ειρήνης. Οι **Σλάβοι** όμως προκαλούσαν πολλά προβλήματα με τις επιδρομές που έκαναν στην περιοχή.

Οι πόλεμοι του Ιουστινιανού απογύμνωσαν τις ευρωπαϊκές επαρχίες της αυτοκρατορίας και άδειασαν τα ταμεία. Τα αποτελέσματα στο μέλλον θα ήταν δυσάρεστα.

**3. Ο Ιουστινιανός κατασκεύασε πολλά και σημαντικά κτίσματα, ανάμεσα στα οποία και την Αγία Σοφία. Τι γνωρίζετε γι’ αυτήν;**

Η Αγία Σοφία είναι το σπουδαιότερο έργο της εποχής του Ιουστινιανού. Εκπροσωπεί το νέο ρυθμό : βασιλική μετά τρούλου. Οι αρχιτέκτονές της ήταν ο Ανθέμιος και ο Ισίδωρος. Η κατασκευή διήρκησε 5 χρόνια Το κτίριο είναι σχεδόν τετράγωνο . Εντύπωση προκαλεί ο τεράστιος τρούλος της, ο οποίος μοιάζει να κρέμεται από τον ουρανό. Λέγεται ότι στα εγκαίνιά της ο Ιουστινιανός περήφανος για το έργο του αναφώνησε « Νενικήκα σε Σολομών!».

**Ο Ηράκλειος και η δυναστεία του (610-717): εσωτερική μεταρρύθμιση και αγώνας επιβίωσης**

**1. Ποια προβλήματα είχε ο Ηράκλειος όταν έγινε αυτοκράτορας και τι μέτρα πήρε για να τα αντιμετωπίσει;**

Όταν ανέλαβε την εξουσία ο Ηράκλειος **(610)** οι Πέρσες, οι Σλάβοι και οι Άβαροι είχαν φθάσει έξω από την Κωνσταντινούπολη. Ο Ηράκλειος προχώρησε σε μεταρρύθμιση παίρνοντας την αρχηγία του βυζαντινού στρατού. Αναδιοργάνωσε το στρατό με τη βοήθεια της Εκκλησίας και πέτυχε μεγάλες νίκες κατά των εχθρών. Στα χρόνια μέχρι τον θάνατό του (641) ένας νέος κίνδυνος για το Βυζάντιο εμφανίστηκε και κατάφερε να κατακτήσει βυζαντινά εδάφη: οι Άραβες.

**2. Τι γνωρίζετε για τα θέματα;**

Ως το 7ο αιώνα ο στρατός του Βυζαντίου ήταν μισθοφορικός. Το 7ο αιώνα εγκαθιδρύθηκε από **τους διαδόχους του Ηράκλειου** ένα νέο διοικητικό σύστημα : Η Αυτοκρατορία χωρίστηκε σε **θέματα** (περιφέρειες) με δικό τους στρατό. Σε αυτό τον θεματικό στρατό υπηρετούσαν ελεύθεροι αγρότες, στους οποίους το κράτος παραχωρούσε **στρατιωτικά κτήματα (στρατιωτόπια).** Με τα έσοδά τους οι στρατιώτες/αγρότες συντηρούσαν την οικογένειά τους, αγόραζαν όπλα και κάλυπταν τα έξοδα των εκστρατειών. Με τον θεματικό στρατό που αποτέλεσε ένα είδος εθνικού στρατού, η αυτοκρατορία κατάφερε να αποκρούσει τις εχθρικές εισβολές. Η στρατιωτική και πολιτική διοίκηση των θεμάτων ασκούνταν από ένα πρόσωπο, το **στρατηγό**. Από τα τέλη του 7ου αιώνα το σύστημα των θεμάτων σταθεροποιήθηκε και επεκτάθηκε στις ευρωπαϊκές επαρχίες.

**3. Πώς επιτεύχθηκε ο εξελληνισμός του κράτους στα χρόνια της δυναστείας του Ηρακλείου;**

Επίσημη γλώσσα στην πολιτική και στρατιωτική διοίκηση έγιναν τα **ελληνικά,** ενώ οι ρωμαϊκοί τίτλοι (π.χ. rex) αντικαταστάθηκαν από ελληνικούς (π.χ. ο Ηράκλειος υιοθέτησε τον τίτλο **«βασιλεύς»** με τη χριστιανική προσθήκη «πιστος ἐν Χριστῷ»).

### Οι Σλάβοι και οι σχέσεις τους με το Βυζάντιο

### 1. Τι γνωρίζετε για τους Σλάβους και τις σκλαβηνίες;

### Οι Σλάβοι ήταν νομάδες (λαός που μετακινείται) με ιδιότυπη πολιτική οργάνωση. Εγκαταστάθηκαν στις αρχές του 6ου αιώνα βόρεια του Δούναβη και άρχισαν επιδρομές εναντίον του Βυζαντίου. Από τα τέλη του 6ου και τις αρχές του 7ου αιώνα οι Σλάβοι πέρασαν στην επιρροή των Αβάρων.

**Σκλαβηνίες** = πολιτικά αυτόνομες περιοχές σλαβικού πληθυσμού, διάσπαρτες ανάμεσα σε Έλληνες. Ιδρύθηκαν από τις αρχές του 7ου αιώνα, μετά από επιδρομές διαφόρων σλαβικών ομάδων στα νότια των Βαλκανίων. Οι Σλάβοι στις περιοχές αυτές έκαναν αρχικά επιθέσεις και λεηλασίες. Σιγά σιγά όμως

**α)** ήρθαν σε επαφή με ντόπιους πληθυσμούς

**β)** ανέπτυξαν οικονομικές και κοινωνικές σχέσεις μαζί τους και

**γ)** επηρεάστηκαν από τον πολιτισμό τους.

**2. Πώς αντιμετώπισαν οι Βυζαντινοί τους Σλάβους;**

Αντιμετώπισαν με ρεαλιστική πολιτική τους Σλάβους των κεντρικών και νότιων περιοχών και πέτυχαν να τους εντάξουν ομαλά στη βυζαντινή κοινωνία κατά τον 9ο και 10ο αιώνα. Εξελληνίστηκαν σε 3 στάδια :

Α. υποτάχθηκαν στρατιωτικά στο Βυζάντιο

Β. εκχριστιανίστηκαν

Γ. αφομοιώθηκαν κοινωνικά και εθνολογικά.

### Οι Βούλγαροι και οι σχέσεις τους με το Βυζάντιο

### 1. Τι γνωρίζετε για την ίδρυση του βουλγαρικού κράτους;

### Βούλγαροι = φύλο ασιατικής προέλευσης με καλή στρατιωτική και πολιτική οργάνωση. Το 680 νίκησαν τους Βυζαντινούς και κατέλαβαν την περιοχή μεταξύ Δούναβη και Αίμου. Τότε ο αυτοκράτορας *Κωνσταντίνος Δ’* αναγκάστηκε να υπογράψει ειρήνη μαζί τους και να πληρώνει στους Βούλγαρους ετήσιο φόρο. Μετά από πολλές συγκρούσεις δημιουργήθηκε το Βουλγαρικό Κράτος και έθνος. Σε αυτό οι Βούλγαροι (που ήταν οι λιγότεροι) έδωσαν το όνομα και την οργάνωση, ενώ οι Σλάβοι (που ήταν οι περισσότεροι) συγκρότησαν τη λαϊκή βάση και έδωσαν τη γλώσσα.

### 2. Ποιες σχέσεις ανέπτυξαν οι Βούλγαροι με τους Βυζαντινούς;

Α) Οι δυο λαοί έκαναν πάρα πολλούς πολέμους.

Β) Στα διαλείμματα των πολέμων οι δυο λαοί είχαν εμπορικές συναλλαγές.

Γ) Οι ηγεμόνες των Βουλγάρων (χάνοι) είχαν υιοθετήσει την ελληνική ως επίσημη γλώσσα.

Δ) Από το **864** οι Βούλγαροι εκχριστιανίστηκαν και μπήκαν στη σφαίρα επιρροής του βυζαντινού πολιτισμού.

### Η μεταβατική εποχή: Οι έριδες για το ζήτημα των εικόνων

1. **Τι ονομάζουμε Εικονομαχία;**

Εικονομαχία ονομάζουμε τη διαμάχη που ξέσπασε στο Βυζάντιο από τις αρχές του 8ου ως τα μέσα του 9ου αιώνα σχετικά με το αν η λατρεία των εικόνων είναι σύμφωνη με τις παραδόσεις της Ορθοδοξίας ή όχι.

2. **Ποιοι ήταν οι πρωτεργάτες της εικονομαχικής κίνησης;**

Πρωτεργάτες της ανεικονικής κίνησης ήταν οι αυτοκράτορες Λέων Γ’ και ο γιος του, Κωνσταντίνος Ε’ (της δυναστείας των Ισαύρων). Ο Λέων Γ’ καταγόταν από τη Συρία και γι’αυτό πρέπει να επηρεάστηκε από τις ανεικονικές (αντίθετες με τη λατρεία των εικόνων) αντιλήψεις της ιουδαϊκής και ισλαμικής θρησκείας.

3. **Ποιες ήταν οι αιτίες της Εικονομαχίας;**

1)      Οι πληθυσμοί της Μ. Ασίας ήταν αντίθετοι με τις εικόνες λόγω της επίδρασης σε αυτούς του γειτονικού Ισλάμ. Οι Ίσαυροι ήθελαν να τα πηγαίνουν καλά με αυτούς τους πληθυσμούς που σήκωναν το κύριο βάρος της άμυνας κατά των Αράβων.

2)      Οι δεισιδαιμονίες και οι υπερβολές που είχαν εκδηλωθεί γύρω από τη λατρεία των εικόνων

3)      Η επιθυμία των Ισαύρων να μειώσουν τη δύναμη των μοναχών

4)      Η ιδέα ότι οι επιτυχίες των εχθρών οφείλονταν στην οργή του Θεού για ό, τι συνέβαινε στον χώρο της λατρείας.

4. **Τί έγινε στην Α’ φάση της Εικονομαχίας (726-787);**

Η Α’ φάση άρχισε με την απομάκρυνση της εικόνας του Χριστού από την Χαλκή Πύλη της Κωνσταντινούπολης ► ο λαός διαμαρτυρήθηκε ► εκδόθηκε αυτοκρατορικά διάταγμα κατά των εικόνων το 730 και οι εικονόφιλοι τιμωρήθηκαν με εξορίες, φυλακίσεις και δημεύσεις περιουσιών ► Υπέρ των εικόνων τάχθηκε ο μεγάλος θεολόγος, Ιωάννης Δαμασκηνός ► Ο Κωνσταντίνος Ε’ εξαπέλυσε μεγάλη επίθεση κατά των εικόνων (τρομοκράτησε μοναχούς και έκλεισε μοναστήρια) ► Η Α’ φάση τελείωσε με την Ζ’ Οικουμενική Σύνοδο του 787 που συγκάλεσε η αυτοκράτειρα ***Ειρήνη η Αθηναία***. Οι εικόνες αποκαταστάθηκαν, διευκρινίστηκε όμως ότι θα πρέπει να τους απονέμεται μόνο τιμητική προσκύνηση.

5. **Τι έγινε στην Β’ φάση της Εικονομαχίας (815-843);**

Ο Λέων Ε’ ο Αρμένιος ισχυρίστηκε ότι φταίνε οι εικόνες για τις ήττες των Βυζαντινών στις μάχες ► Η **Σύνοδος του 843** που συγκλήθηκε από την ***Θεοδώρα*** αποκατέστησε πανηγυρικά τις εικόνες και αποφάσισε την αναστήλωσή τους.

6. **Ποια ήταν η σημασία της ήττας των εικονομάχων (εχθροί των εικόνων);**

Η αποκατάσταση των εικόνων θεωρείται νίκη της ελληνικής πνευματικής παράδοσης απέναντι στην ασιατική. Έτσι τερματίστηκαν οι πνευματικές διαμάχες και άρχισε μια περίοδος συνεργασίας Κράτους – Εκκλησίας. Παράλληλα περιορίστηκαν και οι υπερβολές στη λατρεία των εικόνων και των λειψάνων.

7. **Ποιες ήταν οι συνέπειες την Εικονομαχίας;**

1)      Η Εικονομαχία δίχασε το βυζαντινό λαό (με συνέπειες τόσο στην εξωτερική πολιτική, όσο και στον πολιτισμό)

2)      Η Εκκλησία της Ρώμης (καθολικοί) εξοργίστηκε με τους εικονομάχους αυτοκράτορες και γύρισε την πλάτη στο Βυζάντιο, που πλέον αναζήτησε τη στήριξη των Φράγκων ηγεμόνων.

3)      Στη διάρκεια της Εικονομαχίας απαγορεύτηκε η παράσταση θείων προσώπων στους τοίχους των Εκκλησιών και διατάχθηκε η καταστροφή εικόνων. Έτσι καταστράφηκαν πολλά έργα τέχνης, ενώ οι εκκλησίες διακοσμήθηκαν με ζώα και φυτά στους τοίχους. Ταυτόχρονα υποχώρησε η ενασχόληση με τα γράμματα, ενώ μετά τη νίκη των εικόνων, καταστράφηκαν πολλά κείμενα εικονομάχων.

### Η διαμόρφωση της μεσαιωνικής ελληνικής βυζαντινής αυτοκρατορίας

Στα χρόνια της **Ισαυρικής** ή συριακής **δυναστείας** (717-802) και της **δυναστείας του Αμορίου** (802-867**)** διαμορφώθηκε το μεσαιωνικό ελληνικό βυζαντινό κράτος

**1. Τι ήταν οι κακώσεις;**

Ο αυτοκράτορας **Νικηφόρος Α** (802-811) πήρε κάποια τολμηρά μέτρα για την ανάκαμψη του εμπορίου και την αύξηση των εσόδων του κράτους. Αυτά τα μέτρα ονομάστηκαν από τους εχθρούς του Νικηφόρου **κακώσεις**.

### Η βασιλεία του Μιχαήλ Γ' και η αυγή της Νέας Εποχής

### 1. Τα χρόνια της βασιλείας του Μιχαήλ Γ' χαρακτηρίζονται ως η αυγή της Νέας Εποχής. Για ποιο λόγο;

Αρχίζει η βυζαντινή ***αντεπίθεση κατά των Αράβων***: ο βυζαντινός στρατός περνάει τον Ευφράτη και νικά μετά από τέσσερα χρόνια τον εμίρη της Μελιτηνής (863).

Οι πόλεμοι εναντίον των Αράβων έδωσαν υλικό για τη δημιουργία της βυζαντινής επικής ποίησης (ανώνυμοι ποιητές εξυμνούσαν τα κατορθώματα ***ακριτών*** (= συνοριοφυλάκων)). Αξιοσημείωτο είναι το έπος που εξυμνεί τα κατορθώματα του ***Αρμούρη.*** Τα ποιήματα αυτά, σύμφωνα με τον λόγιο **Αρέθα** (μέσα 9ου, αρχές 10ου αιώνα) τα έψαλλαν τραγουδιστές περιφερόμενοι στις επαρχίες της Μ. Ασίας (θυμηθείτε τους ραψωδούς!) και είναι τα σημαντικότερα δείγματα της λαϊκότροπης ή δημώδους λογοτεχνίας, που αναπτύχθηκε παράλληλα με τη λόγια Γραμματεία.

**863** Ο ***Κύριλλος και ο Μεθόδιος*** πηγαίνουν στη Μοραβία για να διαδώσουν το χριστιανισμό στους Σλάβους αυτών των περιοχών (πατριάρχης ήταν τότε ο Φώτιος).

Ανακαινίζεται το ***Πανδιδακτήριο της Μαγναύρας***. (Στο Πανεπιστήμιο υπήρχαν σχολές φιλοσοφίας, γεωμετρίας, αστρονομίας και γραμματικής). Τη διεύθυνση του οποίου αναλαμβάνει ο **Λέων ο Μαθηματικός.** Το Πανδιδακτήριο προετοίμασε την αναβίωση των αρχαίων γραμμάτων.

### Η διάδοση του Χριστιανισμού στους Μοραβούς και τους Βούλγαρους

**Ο ΕΚΧΡΙΣΤΙΑΝΙΣΜΟΣ ΤΩΝ ΜΟΡΑΒΩΝ (ΣΛΑΒΩΝ)**

**1. Ποιος ζήτησε τον εκχριστιανισμό και για ποιο λόγο;**

Ο ηγεμόνας της Μοραβίας, Ραστισλάβος ζήτησε το 862-863 ιεραποστόλους από το Βυζάντιο για να διδάξουν στο λαό του το Χριστιανισμό. Επιθυμούσε να στηριχθεί στο Βυζάντιο για να αντιμετωπίσει τις απειλές των Γερμανών και των Βουλγάρων.

**2. Για ποιο λόγο δέχτηκαν τον εκχριστιανισμό οι Βυζαντινοί;**

Ο αυτοκράτορας Μιχαήλ Γ’ και ο πατριάρχης Φώτιος δέχτηκαν το αίτημα του Ραστισλάβου, επειδή έτσι το Βυζάντιο θα μπορούσε να επεκτείνει την πνευματική του ακτινοβολία στην κεντρική Ευρώπη.

**3. Σε ποιους ανατέθηκε η ιεραποστολή;**

Η αποστολή ανατέθηκε σε δυο αδέρφια από τη Θεσσαλονίκη, τον **Μεθόδιο** και τον **Κωνσταντίνο** (που αργότερα ονομάστηκε **Κύριλλος**). Ήταν έμπειροι διπλωμάτες που γνώριζαν άριστα τη σλαβική και άλλες γλώσσες. Τα δυο αδέρφια έφτασαν στη Μοραβία το καλοκαίρι του 863.

**4. Τι προσέφερε ο Κύριλλος και ο Μεθόδιος στους Σλάβους;**

1. ανάμεσα στο 863-866 οργάνωσαν τη σλαβική εκκλησία
2. ο Κύριλλος δημιούργησε ένα σλαβικό αλφάβητο (σήμερα ονομάζεται κυριλλική γραφή)
3. ο Κύριλλος απέδωσε στα σλαβικά τη Θεία Λειτουργία και τα ιερά βιβλία.

**Ο ΕΚΧΡΙΣΤΙΑΝΙΣΜΟΣ ΤΩΝ ΒΟΥΛΓΑΡΩΝ**

**1. Με ποιο τρόπο έγινε ο εκχριστιανισμός των Βουλγάρων;**

Σε αντίθεση με τους Σλάβους, οι Βούλγαροι εξαναγκάστηκαν να εκχριστιανιστούν. Για τον εκχριστιανισμό τους συγκρούστηκε η βυζαντινή εκκλησία με τον πάπα.

Ο βυζαντινός στρατός υποχρέωσε το Βούλγαρο ηγεμόνα Βόρη να δεχτεί τον Χριστιανισμό από την Κωνσταντινούπολη και να βαπτιστεί ο ίδιος χριστιανός με νονό τον βυζαντινό αυτοκράτορα Μιχαήλ Γ’ (864).

Ο πάπας όμως, μετά από κάλεσμα του Βόρη, επενέβη στα ζητήματα της Βουλγαρικής Εκκλησίας.

**2. Τι γνωρίχετε για το Φώτειο Σχίσμα ( 1ο Σχίσμα των Εκκλησιών);**

Ο πατριάρχης Φώτιος υπερασπιζόμενος την ανεξαρτησία της Βουλγαρικής Εκκλησίας και τα συμφέροντα του Βυζαντίου, κατήγγειλε την επέμβαση του πάπα και κατηγόρησε τη ρωμαϊκή εκκλησία για λειτουργικά και δογματικά λάθη. Το **867** :

Α) ***αναθεμάτισε τον πάπα***

Β) ***καταδίκασε την επέμβαση*** της Ρώμης στη Βουλγαρία και

Γ) απέρριψε ***το filioque*** (το δόγμα που έλεγε ότι το Άγιο Πνεύμα εκπορεύεται και από τον Υιό).

### Η Βυζαντινή Εποποιία. Επικοί αγώνες και επέκταση της Αυτοκρατορίας

1. **Ποιους ονομάζουμε στρατηγούς-αυτοκράτορες και ποιες περιοχές κατέλαβαν;**

Στρατηγοί-αυτοκράτορες ονομάζονται οι ***Νικηφόρος Φωκάς***, ***Ιωάννης Τζιμισκής*** και ***Βασίλειος Β’ ο Βουλγαροκτόνος***. Αυτοί κατέλαβαν από τους Άραβες την Κρήτη), την Κύπρο, πόλεις της Κιλικίας και τμήματα της Συρίας και της Παλαιστίνης.

**2. Τι πέτυχε ο Βασίλειος Β’ ο Βουλγαροκτόνος με τους Βούλγαρους;**

### Ο Σαμουήλ ίδρυσε νέο Βουλγαρικό Κράτος με κέντρο την περιοχή της Αχρίδας (Σήμερα ανήκει στο κράτος των Σκοπίων). Μετά από σκληρό αγώνα, ο *Βασίλειος Β’ ο Βουλγαροκτόνος* κατάφερε να συντρίψει τους Βούλγαρους στις μάχες του Σπερχειού (997) και του Κλειδίου (1014). Ο Σαμουήλ πέθανε από τη στεναχώρια του κι έτσι το Βουλγαρικό κράτος υποτάχθηκε στο Βυζάντιο το 1018 και διαιρέθηκε σε δύο θέματα. Τα σύνορα του Βυζαντίου έφτασαν και πάλι ως τον Δούναβη.

### 3. Ποιες οι οικονομικές συνέπειες των πολέμων;

☛***Ευνοήθηκε η άνθηση της οικονομίας του Βυζαντίου***: νέα εδάφη, παραγωγικό δυναμικό, έσοδα προστέθηκαν στο κράτος, ενώ η διακοπή των αραβικών επιδρομών επέτρεψε την καλλιέργεια της γης χωρίς προβλήματα.

☛***Ενισχύθηκε το διεθνές κύρος της αυτοκρατορίας*** και γεννήθηκε το αίσθημα της αυτοπεποίθησης και της περηφάνιας στους υπηκόους της.

### Η ίδρυση, η εξέλιξη και ο εκχριστιανισμός του Ρωσικού Κράτους

### 1. Πότε ιδρύεται το ρωσικό κράτος και ποιες οι σχέσεις του με το Βυζάντιο;

Στα μέσα του 9ου αιώνα σχηματίστηκε το 1ο σημαντικό ρωσικό κράτος : η Ηγεμονία του Κιέβου, η οποία έκανε εμπόριο με το Χαλιφάτο και το Βυζάντιο.

Μετά από δυο αποτυχημένες εκστρατείες κατά της Κωνσταντινούπολης, οι Ρώσοι υπέγραψαν δύο σημαντικές εμπορικές συνθήκες με το Βυζάντιο (911, 944). Με αυτές τις συνθήκες μπορούσαν να ταξιδεύουν και να εμπορεύονται στην Κωνσταντινούπολη. Οι εμπορικές σχέσεις μεταξύ των δύο κρατών προετοίμασαν τον εκχριστιανισμό των Ρώσων που άρχισε στα μέσα και ολοκληρώθηκε στα τέλη του 10ουαιώνα.

**2. Κάτω από ποιες συνθήκες έγινε ο εκχριστιανισμός των Ρώσων;**

Ο Βασίλειος Β’ ο Βουλγαροκτόνος για να αντιμετωπίσει την εξέγερση της μικρασιατικής αριστοκρατίας (δυνατοί) ζήτησε τη βοήθεια του ηγεμόνα των Ρώσων, ***Βλαδίμηρου,*** υποσχόμενος να του δώσει ως σύζυγο την ***αδερφή του Άννα***.

Ο Βλαδίμηρος δέχτηκε και έστειλε βοήθεια. Οι Βυζαντινοί με τη βοήθεια των Ρώσων συνέτριψαν τους δυνατούς, αλλά ο Βασίλειος δεν υλοποίησε τη υπόσχεσή του στον Βλαδίμηρο.

Ο Βλαδίμηρος για να πιέσει τους Βυζαντινούς, κατέλαβε τη ***Χερσώνα*** (στην Κριμαία) κι έτσι ο Βασίλειος έδωσε την αδερφή του στον Βλαδίμηρο με την προϋπόθεση ότι αυτός θα γινόταν χριστιανός.

Η νύφη ταξίδευσε στη Χερσώνα, όπου έγινε ο ***γάμος και η βάπτιση του Βλαδίμηρου***. Ακολούθησε ομαδική βάπτιση των Ρώσων στα νερά του ποταμού Δνείπερου.

**3. Ποια οι θετικές συνέπειες του εκχριστιανισμού των Ρώσων;**

1. μια τεράστια έκταση εντάχθηκε στη σφαίρα επιρροής του Βυζαντίου και της Ορθοδοξίας
2. Ο βυζαντινός πολιτισμός και η βυζαντινή νοοτροπία επηρέασαν τους Ρώσους
3. Οι εμπορικές ανταλλαγές με το Βυζάντιο εντατικοποιήθηκαν
4. Αυξήθηκε ο αριθμός των Βαράγγων και Ρώσων μισθοφόρων που υπηρετούσαν στην αυτοκρατορική αυλή του Βυζαντίου και στο βυζαντινό στρατό.

**Οι εξελίξεις στην οικονομία και στην κοινωνία**

Η ΟΙΚΟΝΟΜΙΑ ΚΑΙ Η ΚΟΙΝΩΝΙΑ ΤΗΣ ΥΠΑΙΘΡΟΥ

☛        **Ποια ήταν τα δύο είδη αριστοκρατών που υπήρχαν κατά τον 8ο και 9ο αιώνα;**

Οι γαιοκτήμονες-αριστοκράτες που υπήρχαν στη Ρωμαϊκή Αυτοκρατορία χάθηκαν κατά τις εχθρικές εισβολές του 7ου αιώνα. Στη θέση της εμφανίστηκε ανάμεσα στον 8ο και 9ο αιώνα μια νέα αριστοκρατία της γης (**επαρχιακή αριστοκρατία**). Κοντά σε αυτήν υπήρχε η αριστοκρατία των αξιωμάτων (**αστική αριστοκρατία**).

☛  **Ποιους ονομάζουμε δυνατούς;**

Οι δύο αυτές ομάδες συχνά συνδέονταν με γάμους κι έτσι στα **τέλη του 10ου** αιώνα συγχωνεύτηκαν σε μια ενιαία αριστοκρατική τάξη: τους **δυνατούς**. Σε αυτούς υπήρχαν πολιτικοί, στρατιωτικοί, θρησκευτικοί άρχοντες και διαχειριστές της κρατικής, της εκκλησιαστικής και της μοναστικής περιουσίας.

  ☛ **Ποιοι αποτελούσαν τις αγροτικές μάζες (πένητες);**

α) οι ελεύθεροι γαιοκτήμονες

β) οι ακτήμονες γεωργοί (που νοίκιαζαν γη για καλλιέργεια)

γ) οι πάροικοι ( που ήταν δεμένοι με τη γη ή είχαν εξάρτηση από τους κυρίους τους)

ΟΙΚΟΝΟΜΙΑ ΚΑΙ ΚΟΙΝΩΝΙΑ ΤΩΝ ΠΟΛΕΩΝ

      ☛**Η οικονομία στις πόλεις γνώρισε ανάπτυξη στην περίοδο των Μακεδόνων;**

Ναι, η αστική οικονομία γνώρισε μεγάλη ανάπτυξη σε αντίθεση με την αγροτική παραγωγή.

☛ **Πώς ήταν οργανωμένοι οι έμποροι και οι βιοτέχνες;**

Ήταν οργανωμένοι σε συντεχνίες ή εμπορικά σωματεία (**συστήματα**). Το πόσο θα παράγουν και σε τι τιμή θα το πουλάνε ήταν προκαθορισμένο. Η λειτουργία των συστημάτων στην Κωνσταντινούπολη καθοριζόταν από το **«Επαρχιακόν Βιβλίον»**

☛  **Ποιους βοήθησε η ανάπτυξη της αστικής οικονομίας;**

Με την ανάπτυξη της αστικής οικονομίας δημιουργήθηκε η **μεσαία τάξη** (εμποροβιοτέχνες, ναύκληροι και τραπεζίτες). Αυτή η τάξη οργανώθηκε σε συντεχνίες ή αδελφότητες και υποκίνησε λαϊκές εξεγέρσεις κατά των ευγενών. Στα μέσα του 11ου αιώνα η μεσαία τάξη είχε μεγάλη πολιτική δύναμη.

☛ **Ποιοι αποτελούσαν το δήμο (λαϊκή τάξη των πόλεων);**

Οι φτωχοί που εργάζονταν που και που καθώς και οι άνεργοι αποτελούσαν το δήμο, που ήταν πολυπληθής σε κάθε πόλη.

**ΠΡΟΣΟΧΗ: Εδώ πρέπει να γνωρίζετε ποιες ήταν οι κοινωνικές τάξεις του Βυζαντίου συνολικά, όταν ολοκληρώσετε το διάβασμά σας**

### Η νομοθεσία της Μακεδονικής Δυναστείας και η σύγκρουσή της με τους «δυνατούς»

**1. Γιατί οι Μακεδόνες βασιλιάδες έκαναν αγώνα κατά των δυνατών και ποια νομοθετικά μέτρα πήραν;**

Το βασικό κοινωνικό ζήτημα που απασχόλησε το κράτος την εποχή των Μακεδόνων ήταν ο αγώνας κατά των **μεγάλων γαιοκτημόνων (δυνατών).** Οι δυνατοί ήθελαν να πάρουν τη γη των φτωχών, να αποσπάσουν προνόμια και να κατακτήσουν την πολιτική εξουσία.

Το Βυζαντινό κράτος όμως είχε ανάγκη τους **μικρούς γαιοκτήμονες**, οι οποίοι **πλήρωναν φόρους και υπηρετούσαν στο στρατό των θεμάτων**. Η άμυνα δηλαδή και η οικονομία του Βυζαντίου εξαρτιόταν από τους ελεύθερους αγρότες, τη μικρή και μεσαία ιδιοκτησία. Για 80 ολόκληρα χρόνια οι αυτοκράτορες προσπάθησαν να προστατεύσουν τους ελεύθερους καλλιεργητές με διάφορους νόμους **(Νεαρές).**

Πέτυχαν τα εξής με τις Νεαρές:

1. Να προτιμώνται ως αγοραστές οι γείτονες και οι συγγενείς, όταν πουλιόταν ένα κτήμα.
2. Να ξαναδίνουν οι δυνατοί πίσω τα χωράφια στους προηγούμενους φτωχούς ιδιοκτήτες τους χωρίς αποζημίωση.
3. Να απαγορεύεται η πώληση και η αγορά στρατιωτικών κτημάτων. Αν κάποιος είχε τέτοια κτήματα, έπρεπε να στρατεύεται.
4. Να περιοριστεί η αύξηση της εκκλησιαστικής περιουσίας.
5. Να πληρώνουν οι δυνατοί τους φόρους των φτωχών (1002), κάτι που παλαιότερα το έκανε η κοινότητα συλλογικά **(αλληλέγγυον).**

### Οι Κομνηνοί και η μερική αναδιοργάνωση της αυτοκρατορίας

**Tι γνωρίζετε για το θεσμός της Πρόνοιας που εφάρμοσαν οι Κομνηνοί;**

Στηρίχτηκαν στους ευγενείς και εφάρμοσαν το θεσμό της **Πρόνοιας** : παραχώρησαν ισόβια αγροκτήματα και φορολογικά έσοδα στους ευγενείς με την υποχρέωση αυτοί να προσφέρουν στρατιωτικές υπηρεσίες. Οι ευγενείς αυτοί ονομάστηκαν **προνοιάριοι ή στρατιώτες** και έγιναν η πιο δυνατή τάξη στο Βυζάντιο, ενώ οι απλοί αγρότες ζούσαν πλέον σε άθλιες συνθήκες.

..........................................................................................................................................

**Με ποιες ήττες του βυζαντινού στρατού οι Σελτζούκοι Τούρκοι πάτησαν πόδι στη Μικρά Ασία**;

1. **ΟΙ ΣΕΛΤΖΟΥΚΟΙ** , τουρκικό φύλο, στη ***μάχη του Ματζικέρτ (1071)*** συνέτριψαν τα μισθοφορικά στρατεύματα των Βυζαντινών πιάνοντας αιχμάλωτο στη μάχη τον ίδιο τον αυτοκράτορα Ρωμανό Δ’ Διογένη.

2. Ο σουλτάνος των Σελτζούκων επιτέθηκε εναντίον του Βυζαντίου στα χρόνια του Μανουήλ Κομνηνού. Ο βυζαντινός στρατός καταστράφηκε στη μάχη στο **Μυριοκέφαλο της Φρυγίας (1176)**. Η ήττα έμοιαζε με αυτή του Ματζικέρτ (1071).

Με τη νίκη αυτή οι Τούρκοι ξαναέγιναν κυρίαρχοι της Μικράς Ασίας. Πολλοί κάτοικοι της περιοχής λόγω των σφαγών, της πείνας και της πανούκλας. εξισλαμίστηκαν.

.......................................................................................................................................

**ΤΟ ΣΧΙΣΜΑ ΤΩΝ ΔΥΟ ΕΚΚΛΗΣΙΩΝ**

Στα χρόνια του **Κωνσταντίνου Θ’** (1042-1055) η παλιά αντιπαράθεση Ανατολής-Δύσης οδηγήθηκε στη ρήξη. Οι σχέσεις μεταξύ των Πατριαρχείων Ρώμης και Κωνσταντινούπολης διακόπηκαν πλήρως. Στο πλευρό του Πατριαρχείου Κωνσταντινούπολης συντάχθηκαν τα ***πατριαρχεία Αντιόχειας, Ιεροσολύμων και Αλεξάνδρειας.*** Αυτό το γεγονός ονομάστηκε Σχίσμα των δύο Εκκλησιών.

Πώς οδηγηθήκαμε στο Σχίσμα;

Παπική πρεσβεία με αρχηγό τον **καρδινάλιο Ουμβέρτο** ήρθε στην Κωνσταντινούπολη για να συζητήσει με τον **πατριάρχη Μιχαήλ Κηρουλάριο** την επίλυση των διαφορών των δύο πατριαρχείων. Η αλαζονεία των διαπραγματευτών οδήγησε σε οριστική ρήξη μεταξύ των δύο εκκλησιών (την Ορθόδοξη και τη Ρωμαιοκαθολική). Οι σύγχρονοι δεν αντιλήφθηκαν τη σημασία των γεγονότων που έμελλαν να έχουν σοβαρές επιπτώσεις για το μέλλον της Βυζαντινής Αυτοκρατορίας.

**Οι σταυροφορίες και η πρώτη άλωση της Πόλης κι η δημιουργία ελληνικών κρατών**

**1. Τι ήταν οι σταυροφορίες;**

Οι σταυροφορίες ξεκίνησαν να εκδηλώνονται τον **11ο αιώνα** με πρωτοβουλία των παπών ***με σκοπό την απελευθέρωση του Πανάγιου Τάφου και των Αγίων Τόπων, που είχαν καταληφθεί από τους Σελτζούκους (1077).***

**2. Ποιες ήταν οι αιτίες των Σταυροφοριών;**

Οι αιτίες ήταν οι εξής :

1)      η **φήμες για τις** **αγριότητες των Αράβων και των Σελτζούκων** Τούρκων κατά των προσκυνητών.

**2)      Τα οικονομικά προβλήματα της Δύσης**

3)      **Το κάλεσμα για βοήθεια του Αλέξιου Α’ Κομνηνού** προς τους ηγεμόνες των Σταυροφόρων.

**3. Ποιο ήταν το αποτέλεσμα της Δ’ Σταυροφορίας;**

Μετά την Α’ Σταυροφορία υποχώρησαν τα θρησκευτικά κίνητρα και οι αιτίες των σταυροφοριών ήταν κυρίως οικονομικές. Χαρακτηριστικό παράδειγμα ήταν η Δ’ Σταυροφορία. Οι σταυροφόροι που είχαν σαν αρχικό στόχο την Αίγυπτο και τη Συρία, άλλαξαν πορεία και ***κατέλαβαν την Κωνσταντινούπολη το 1204***.

**4. Ποια ελληνικά κράτη δημιουργήθηκαν μετά την Αλωση της Πόλης;**

Μετά την πτώση της Πόλης (1204), οι δυνάμεις του ελληνισμού βρήκαν καταφύγιο σε 3 ελληνικά κράτη :

1. **η** **Αυτοκρατορία της Τραπεζούντας** (στις ΝΑ ακτές του Εύξεινου Πόντου)
2. **η Αυτοκρατορία της Νίκαιας** (στο ΒΔ τμήμα της Μικράς Ασίας), που ήταν το ισχυρότερο ελληνικό κράτος.
3. **το Κράτος της Ηπείρου** (περιελάμβανε την Ήπειρο και την Αιτωλοακαρνανία).

Μετά τη ***μάχη της Πελαγονίας (1259),*** τα κάστρα ***Μάνη, Γεράκι, Μονεμβασία και Μυστράς*** παραχωρήθηκαν από την Ηγεμονία της Αχαΐας στους Έλληνες. Έτσι δημιουργήθηκε και ένα τέταρτο ελληνικό κράτος :

1. **Το Δεσποτάτο του Μυστρά**, που κυβερνιόταν από τον αδελφό του βυζαντινού αυτοκράτορα. Πρωτεύουσα του δεσποτάτου ήταν ο Μυστράς.

**Εξάπλωση των Τούρκων και τελευταίες προσπάθειες για ανάσχεσή τους**

**1. Το παιδομάζωμα – οι γενίτσαροι**

Προκειμένου να ενισχυθούν στρατιωτικά, στρατολόγησαν παιδιά χριστιανών με το ζόρι (παιδομάζωμα) κι έτσι συγκρότησαν ένα επίλεκτο τάγμα, τους γενίτσαρους (= νέος στρατός).

**2. Τι γνωρίζετε για τη Σύνοδο Φερράρας – Φλωρεντίας**

Τον τελευταίο αιώνα πριν την Άλωση, οι βυζαντινοί αυτοκράτορες (Ιωάννης Ε’, Μανουήλ Β’ και Ιωάννης Η’) ταξίδεψαν στη Δύση. ***Ο Ιωάννης Η***’ (1425-1448) ανανέωσε στη ***σύνοδο Φερράρας – Φλωρεντίας (1438-9)*** την ***«ένωση»,*** δηλαδή την υποταγή της Ορθόδοξης Εκκλησίας στη Ρωμαϊκή, που είχε 1ος αποδεχθεί ο ***Μιχαήλ Η’ στη σύνοδο της Λυών (1274).*** Η «ένωση» δεν έγινε δεκτή από το λαό και αποδείχθηκε μάταιη μιας και οι δυτικοί δε βοήθησαν τους Βυζαντινούς να αντιμετωπίσουν επιτυχώς τους Οθωμανούς.

**Η Άλωση της Πόλης**

**Ο Μωάμεθ, ο Παλαιολόγος, η Άλωση**

Το 1451 ο Μωάμεθ ο Β’ ο Πορθητής έγινε ο σουλτάνος του Οθωμανικού κράτους. Πριν αρχίσει την πολιορκία της Κωνσταντινούπολης, έχτισε στην ευρωπαϊκή ακτή του Βοσπόρου το φρούριο της Ρούμελης για να εμποδίζει τον ανεφοδιασμό της Πόλης από τον Εύξεινο.

Η πολιορκία της Πόλης κράτησε 54 μέρες από τις 6 Απριλίου του 1453 ως τις 29 Μαΐου του 1453.

Ο τελευταίος αυτοκράτορας του Βυζαντίου ήταν ο Κωνσταντίνος ΙΑ’ Παλαιολόγος. Με ελάχιστες δυνάμεις αμύνθηκε σθεναρά, αλλά ο αγώνας ήταν άνισος μιας και οι Τούρκοι διέθεταν τεράστιο στρατό και πανίσχυρα όπλα, ενώ οι Βυζαντινοί δε βοηθήθηκαν από τα υπόλοιπα χριστιανικά κράτη.

Τη νύχτα της 29ης Μαΐου οι Τούρκοι μετά από σφοδρό βομβαρδισμό μπήκαν στην Πόλη. Ο αυτοκράτορας έπεσε μαχόμενος, κυκλωμένος από τους εισβολείς. Το πτώμα του δε βρέθηκε ποτέ. Οι σφαγές και οι λεηλασίες κράτησαν 3 μέρες (όπως είχε υποσχεθεί ο Μωάμεθ). Η Κωνσταντινούπολη (Ισταμπούλ πλέον) έγινε πρωτεύουσα της Οθωμανικής Αυτοκρατορίας.

**1. Ποιες οι συνέπειες της Άλωσης**

1. οι Έλληνες θρήνησαν τη μεγάλη συμφορά
2. σύντομα όμως γεννήθηκε πάλι η ελπίδα για Ανάσταση του Γένους (που όμως άργησε 368 χρόνια)
3. το πνεύμα του Βυζαντίου μεταφέρθηκε από τους λόγιούς του στη Δύση
4. οι Οθωμανοί εμποδίζοντας τους Ευρωπαίους να κινηθούν ανατολικά, τους ώθησαν στις μεγάλες γεωγραφικές ανακαλύψεις.

**2. Ποιοι επηρεάστηκαν από το βυζαντινό πολιτισμό;**

1. Επηρεάστηκαν πολύ έντονα οι ***Ρώσοι***, οι οποίοι θεώρησαν ότι ήταν κληρονόμοι της βυζαντινής πνευματικής και πολιτικής παράδοσης. Στις αρχές του 16ου αιώνα ονόμαζαν τη Μόσχα, Τρίτη Ρώμη (δηλαδή πόλη που επρόκειτο να ανασυστήσει τη Βυζαντινή Αυτοκρατορία)
2. Οι ***ορθόδοξοι βαλκανικοί λαοί*** επηρεάστηκαν από το βυζαντινό πολιτισμό. Η ορθοδοξία βοήθησε στη διατήρηση της πνευματικής τους ταυτότητας στη διάρκεια της Τουρκοκρατίας.

**3. Ποια η συνεισφορά του Βυζαντίου στον ευρωπαϊκό και παγκόσμιο πολιτισμό;**

1. Διέσωσε τον ευρωπαϊκό πολιτισμό από την απειλή των Αράβων κατά τον 7ο και 8ο αιώνα.
2. Ανέπτυξε μια μεγάλη και πρωτότυπη τέχνη που επηρέασε Ανατολή και Δύση (Σλάβους, Ιταλούς, Οθωμανούς κ.α.)
3. Διαφύλαξε, καλλιέργησε και μετέδωσε στην Ευρώπη την κλασική κληρονομιά (και τη ρωμαϊκή νομική παράδοση), ανέπτυξε τις θετικές επιστήμες (αστρονομία και μαθηματικά) και νέα γραμματειακά είδη (π.χ. χρονογραφία, λειτουργική ποίηση).
4. Τελειοποίησε την οργάνωση των κρατικών υπηρεσιών, επηρεάζοντας το Χαλιφάτο, τα μεσαιωνικά βαλκανικά κράτη, τη Ρωσία και το Οθωμανικό κράτος.
5. Συνέβαλε στη διαμόρφωση της θρησκευτικής μουσικής, του μοναχισμού, των ανθρωπιστικών σπουδών κ.α.